CELEX: 62011CN0178
Language: el
Date: 2011-04-14 00:00:00
Title: Υπόθεση C-178/11: Προσφυγή της 14ης Απριλίου 2011 — Ευρωπαϊκή Επιτροπή κατά Δημοκρατίας της Μάλτας

18.6.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 179/12
            
         Προσφυγή της 14ης Απριλίου 2011 — Ευρωπαϊκή Επιτροπή κατά Δημοκρατίας της Μάλτας
   (Υπόθεση C-178/11)
   2011/C 179/23
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: A. Alcover San Pedro, K. Mifsud-Bonnici)
   
      Καθής: Δημοκρατία της Μάλτας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Δημοκρατία της Μάλτας, παραλείποντας να καταρτίσει στρατηγικούς χάρτες θορύβου όσον αφορά το πολεοδομικό συγκρότημα και τους μεγάλους οδικούς άξονες που το εν λόγω κράτος μέλος εντόπισε με την έκθεση που συνέταξε βάσει του άρθρου 7, παράγραφος 1, δεύτερο εδάφιο, της οδηγίας 2002/49/ΕΚ (1), παραλείποντας να καταστήσει τους εν λόγω χάρτες διαθέσιμους και να τους διαδώσει στο κοινό και παραλείποντας να αποστείλει στην Επιτροπή τις πληροφορίες που περιλαμβάνονται στους εν λόγω στρατηγικούς χάρτες θορύβου, παρέβη τις υποχρεώσεις που υπέχει από το άρθρο 7, παράγραφος 1, πρώτο εδάφιο, από το άρθρο 9, παράγραφος 1, και από το άρθρο 10, παράγραφος 2, της οδηγίας 2002/49/ΕΚ του Ευρωπαϊκού Κοινοβουλίου και του Συμβουλίου, της 25ης Ιουνίου 2002, σχετικά με την αξιολόγηση και τη διαχείριση του περιβαλλοντικού θορύβου· και
            
         
               —
            
            
               να καταδικάσει τη Δημοκρατία της Μάλτας στα δικαστικά έξοδα.
            
         
      Ισχυρισμοί και κύρια επιχειρήματα
   
   Σύμφωνα με την έκθεση που υπέβαλε η Μάλτα το 2006 βάσει του άρθρου 7, παράγραφος 1, δεύτερο εδάφιο, της οδηγίας, ένα πολεοδομικό συγκρότημα καθώς και 43 μεγάλοι οδικοί άξονες, που ευρίσκονται στην επικράτεια της Μάλτας, εμπίπτουν στο πεδίο εφαρμογής της οδηγίας. Επομένως, οι στρατηγικοί χάρτες θορύβου για το εν λόγω πολεοδομικό συγκρότημα, καθώς και για τους εν λόγω μεγάλους οδικούς άξονες, έπρεπε να είχαν καταρτισθεί το αργότερο μέχρι τις 30 Ιουνίου 2007 και έπρεπε να είχαν καταστεί διαθέσιμοι και να είχαν διαδοθεί στο κοινό. Επιπροσθέτως, οι πληροφορίες που περιλαμβάνονται στους εν λόγω στρατηγικούς χάρτες θορύβου και οι περιλήψεις των τοπικών σχεδίων δράσης έπρεπε να είχαν αποσταλεί στην Επιτροπή το αργότερο μέχρι τις 30 Δεκεμβρίου 2007.
   Είναι προφανές ότι, μέχρι σήμερα, εξαιτίας εσωτερικών προσκομμάτων που σχετίζονται με εθνικές διαδικασίες προσκλήσεως προς υποβολή προσφορών, η Μάλτα παρέβη τις υποχρεώσεις της που συνίστανται στο να καταρτίσει στρατηγικούς χάρτες θορύβου για το εν λόγω πολεοδομικό συγκρότημα και για τους εν λόγω μεγάλους οδικούς άξονες, στο να καταστήσει διαθέσιμους και να διαδώσει στο κοινό τους στρατηγικούς χάρτες θορύβου και στο να γνωστοποιήσει τις σχετικές πληροφορίες στην Επιτροπή.
   
      (1)  Οδηγία 2002/49/ΕΚ του Ευρωπαϊκού Κοινοβουλίου και του Συμβουλίου, της 25ης Ιουνίου 2002, σχετικά με την αξιολόγηση και τη διαχείριση του περιβαλλοντικού θορύβου — Δήλωση της Επιτροπής στην επιτροπή συνδιαλλαγής για την οδηγία σχετικά με την αξιολόγηση και τη διαχείριση του περιβαλλοντικού θορύβου (ΕΕ L 189, σ. 12).